Talle vas ná Pta-betogings‘n Petrolbom is tydens Woensdag se betogings na die standbeeld van Paul Kruger op Kerkplein gegooi. Talle mense is reeds in hegtenis geneem en nog inhegtenisnemings word verwag in verband met vandeesweek se gewelddadige betogings in Pretoria se middestad. Lt.genl. Khomotso Phahlane, die waarnemende nasionale polisiekommissaris, het in ŉ verklaring gesê 28 mense is reeds in hegtenis geneem in verband met verskeie aanklagte, waaronder opsetlike saakbeskadiging, openbare geweld, diefstal en aanranding. Hy het gesê altesaam 35 aanklagte is tot dusver aanhangig gemaak en meer inhegtenisnemings word verwag. “Wetstoepassingsowerhede is sedert Dinsdagaand in die omgewing van Pretoria se middestad ontplooi waar daar ŉ nagwaak gehou is op die vooraand van Woensdag se massaprotesoptredes in verband met die sogenaamde staatskapings-verslag,” het Phahlane gesê. “Drie byeenkomste is goedgekeur onderhewig aan ooreengekome voorwaardes wat onder meer die veiligheid van deelnemers en omstanders verseker. Twee van dié byeenkomste, waaronder die samekoms by St. Albans-katedraal en die optog van Princesspark na die Pretoria-landdroshof, albei in die middestad, was vreedsaam en sonder enige voorvalle. Ongelukkig het die derde byeenkoms, die nagwaak en ŉ optog deur ondersteuners van die Ekonomiese Vryheidsvegters (EFF), gepaard gegaan met verskeie voorvalle waarin skade aan eiendom aangerig is, plundering, openbare geweld, intimidasie en aanvalle op die polisie.” Phahlane het gesê die polisiebestuur en wetsgehoorsame burgers is woedend oor die optrede van sommiges tydens Woensdag se betoging “wat net beskryf kan word as blatante straatboewery”. Hy het gesê sameroepers van byeenkomste moet verantwoordelik gehou word vir die optrede van hul ondersteuners en die polisie ondersoek Woensdag se onwettige byeenkoms, die gedrag van die skare en beweerde aanhitsing deur hul leiers. “Die polisie veroordeel die misdrywe wat deur Woensdag se protesoptrede gekenmerk is ten sterkste. Diegene wat in hegtenis geneem is, sal krimineel vervolg word,” het hy gesê.